
Nr. 15137 din 07.02.2023
REFERAT DE APROBARE

a proiectului de hotărâre privind aprobarea încheierii protocolului de cooperare între Comuna Cornetu - Consiliul Local Cornetu, Județul Ilfov - Consiliul Județean Ilfov şi Colegiul Medicilor Stomatologi Ilfov în vederea realizării proiectului „Ilfov zâmbeşte”
Prin adresa Consiliului Judeţean Ilfov nr. 2106.01.02.2023, înregistrată la Primăria comunei Cornetu, judeţul Ilfov, cu nr. 15050/03.02.2023, ni se comunică Hotărârea Consiliului Judeţean Ilfov nr. 20/2023 privind încheierea unui Protocol de cooperare între Judeţul Ilfov – Consiliul Judeţean, Colegiul Medicilor Stomatologi Ilfov cu unităţile administrative-teritoriale pentru realizarea proiectului de interes public „Ilfov zâmbeşte”.

Potrivit art. 129 alin. (2) lit. d) din OUG nr. 57/2019 privind Codul administrativ, cu modificările şi completările ulterioare, în sfera atribuţiilor consiliului local intră şi cele privind gestionarea serviciilor de interes local.

De asemenea, în acelaşi articol din actul normativ enunţat, la alin. (7) lit. b) şi c) se prevede că: 
″În exercitarea atribuţiilor prevăzute la alin. (2) lit. d), consiliul local asigură, potrivit competenţei sale şi în condiţiile legii, cadrul necesar pentru furnizarea serviciilor publice de interes local privind:  
(…) 

b) serviciile sociale pentru protecţia copilului, a persoanelor cu handicap, a persoanelor vârstnice, a familiei şi a altor persoane sau grupuri aflate în nevoie socială;  
c) sănătatea;(…)″.
În speţă sunt incidente şi prevederile Legii nr. 17 din 6 martie 2000 privind asistenţa socială a persoanelor vârstnice, republicată, cu modificările şi completările ulterioare; astfel, la art. 1 alin. (1) şi (2) din lege se stipulează că 

″(1) Persoanele vârstnice au dreptul la asistenţă socială, potrivit dispoziţiilor prezentei legi, în raport cu situaţia sociomedicală şi cu resursele economice de care dispun.

(2) Măsurile de asistenţă socială prevăzute de prezenta lege sunt complementare celor reglementate prin sistemul asigurărilor sociale.(…)″.

De asemenea, sunt de reţinut şi prevederile Legii nr. 292/2011 a asistenţei sociale, respectiv art. 2 alin. (1)  care prevede că ″Sistemul naţional de asistenţă socială reprezintă ansamblul de instituţii, măsuri şi acţiuni prin care statul, reprezentat de autorităţile administraţiei publice centrale şi locale, precum şi societatea civilă intervin pentru prevenirea, limitarea sau înlăturarea efectelor temporare ori permanente ale situaţiilor care pot genera marginalizarea sau excluziunea socială a persoanei, familiei, grupurilor ori comunităţilor.″

Precum şi art. 3 alin. (2) şi (3), în cuprinsul cărora se prevede că

″(2) Statul, prin autorităţile administraţiei publice centrale şi locale, îşi asumă responsabilitatea de realizare a măsurilor şi acţiunilor prevăzute în actele normative privind beneficiile de asistenţă socială şi serviciile sociale.
(3) Statul, prin politicile publice din domeniul serviciilor sociale, contribuie la promovarea, respectarea şi garantarea drepturilor beneficiarilor la o viaţă independentă, împlinită şi demnă, precum şi la facilitarea participării acestora la viaţa socială, economică, politică şi culturală.″
Prin acest proiect se doreşte acordarea unui sprijin financiar unor categorii de persoane - respectiv celor cu vârsta peste cea standard de pensionare, cu domiciliul în judeţul Ilfov, al căror venit să nu depăşească 1200 lei/lună – pentru a beneficai de servicii stomatologice, în scopul promovării sănătăţii şi stării de bine şi adoptarea unui stil de viaţă sănătos.
Servciile vor fi prestate într-un cabinet stomatologic care funcţionează pe raza judeţului Ilfov.
Ţinând cont de cele anterior prezentate,   

Apreciez legal, necesar și oportun proiectul de hotărâre privind aprobarea încheierii protocolului de cooperare între Comuna Cornetu - Consiliul Local Cornetu, Județul Ilfov - Consiliul Județean Ilfov şi Colegiul Medicilor Stomatologi Ilfov în vederea realizării proiectului „Ilfov zâmbeşte”, drept pentru care îl supun dezbaterii și aprobării Consiliului local.
PRIMAR,
Adrian Eduard STOICA

